Kristian Taska

Kristian Taska (sündinud 23. novembril 1973) on Eesti filmiprodutsent ja filmiproduktsiooniettevõtte Taska Film asutaja.
Taska Filmi toodetud linateosed kuuluvad Eesti menukaimate ja vaadatuimate filmide hulka.
Haridus.
Haridusteed alustas ta Tallinna 7. Keskkoolis ning jätkas õpinguid Santa Monica kolledžis USA-s, kus õppis ärijuhtimist, stsenaristikat ja filmiajalugu. Seejärel õppis ta ärijuhtimist Concordia Rahvusvahelises Ülikoolis. Tal on põhiharidus.
Töö ja looming.
Kristian Taska alustas loometeed telekanalis Kanal 2, aidates oma isal Ilmar Taskal 1993. aastal Kanal 2 asutada ja oli üks aktsionäre. Kanal 2-s töötas ta algul turundusjuhina, hiljem direktori ja juhatuse liikmena.
2000. aastal asutas ta filmiproduktsiooniettevõtte Taska Film, mille alt on tootnud enam kui 30 filmi. Taska on olnud produtsendiks mitmele Eesti kinokunsti tähtteosele, sealhulgas "Nimed marmortahvlil" (2002), "Puhastus" (2012), "1944", Klassikokkutuleku triloogia (2015), Apteeker Melchior triloogia, "Talve" (2020), "Elu ja armastus" (2024) ja paljud teised. Taska Film on tootnud enamuse üle 100 000 kinovaataja kogunud mängufilmidest Eestis.
Kristian Taska toodetud filmid on pälvinud nii publiku kui ka kriitikute tähelepanu, aidanud kaasa Eesti filmikunsti ja filmitööstuse kodumaisele propageerimisele ning rahvusvahelisele tutvustamisele.
Kristian Taska on ACE Producers võrgustiku liige ning European Film Promotion programmi vilistlane.
Aastatel 2005–2006 oli Taska Eesti Draamateatri direktor ja juhatuse liige.
Taska Film.
Kristian Taska asutas 2000. aastal produktsioonifirma Taska Film, millest on kujunenud üks Eesti juhtivaid filmitootmisettevõtteid. Tema eestvedamisel on Taska Film tootnud ja kaastootnud enam kui 30 mängufilmi, telesarja ja dokumentaalfilmi, keskendudes nii kodumaisele publikule kui ka rahvusvahelisele turule.
Taska Filmi toodang on leidnud laialdast menu nii Eestis kui ka välismaal. Näiteks ajalooline draama “1944” (2015) müüdi 25 riiki, sealhulgas Prantsusmaale, Suurbritanniasse, Saksamaale, USA-sse, Jaapanisse ja Lõuna-Koreasse. Mängufilmi "Sangarid" (2017) ostis Netflix ning "Apteeker Melchior" (2022) müüdi mitmele rahvusvahelisele platvormile, sealhulgas Amazon Germany/Austria ja Telecom Deutschland.
Taska Filmi toodetud mängufilm "Nimed marmortahvlil" oli pikka aega taasiseseisvusaja vaadatuim kodumaine kinofilm, mida käidi kinos vaatamas 168 113 korda. Selle rekordi purustas samuti Taska Filmi toodetud "Klassikokkutulek", mida käidi kinos vaatamas ligi 189 100 korda. Suur publikumenu saatis ka filmi järge "", mis oli 2018. aastal vaadatuim Eesti film.
Taska Film on tuntud uuendusmeelsuse poolest Eesti filmitööstuses. Ettevõte oli üks esimesi, kes tootis filme täielikult erarahastuse toel, ja Taska Filmi mängufilm "Igitee" oli esimene film, mis toodeti Film Estonia tagasimaksesüsteemi toel. Lisaks tõi Taska Film turule hübriidformaadi, kus "Apteeker Melchior" oli vaadatav nii mängufilmi kui ka draamasarja formaadis. 
Kristian Taska juhitud ettevõte on olnud osa rahvusvahelistest suurprojektidest, osaledes kaastootjana mitmete riikide koostööprojektides. Taska Film on teinud koostööd Ameerika Ühendriikide, Saksamaa, Austria, Rootsi, Taani, Soome, Läti ja Leedu koostööpartneritega.
Isiklikku.
Taska isa on filmilavastaja, -produtsent ja -stsenarist ning kirjanik Ilmar Taska. Tema vanavanaisa oli moodsa eesti nahkehistöö rajaja Eduard Taska. 
Ta on abielus Veronica Taskaga (neiupõlves Puhk), neil on kaks last. Varasemast abielust Maria Avdjuškoga on Kristian Taskal samuti kaks last.